**Notă informativă**

**la proiectul Hotărîrii Guvernului cu privire la aprobarea Regulamentului de organizare și funcționare a Institutului Național de Metrologie**

Inițiativa de elaborare a proiectului de Hotărîre de Guvern reiese din angajamentele asumate în art. 173 din Acordul de Asociere RM-UE care prevede că ”*Republica Moldova trebuie să implementeze reformele administrativă şi instituțională care sunt necesare pentru asigurarea unui sistem efectiv şi transparent*”.

Totodată, proiectul de Hotărîre de Guvern a fost elaborat în vederea realizării Planului național de acțiuni pentru implementarea Acordului de Asociere RM-UE, aprobat prin Hotărîrea Guvernului nr. 808 din 07.10.2014 și anume ”*Punerea în aplicare a Legii metrologiei*” și a Planului de acțiuni a Ministerului Economiei pentru anul 2016 aprobat prin ordinul nr. 8 din 01.02.2016, precum și Foii de parcurs privind agenda de reforme prioritare, elaborată de Guvernul Republicii Moldova.

La moment, Regulamentul de organizare și funcționare a Institutului Național de Metrologie (INM) este aprobat prin Hotărîrea de Guvern nr. 996 din 27.12.2012 privind unele măsuri de reformare a sistemului infrastructurii calității. Hotărîrea în cauză a fost elaborată în scopul creării instituțiilor publice Institutul Național de Metrologie și Institutul Național de Standardizare, precum și reorganizării prin contopire a Î.S Institutul Național de Standardizare și Metrologie în Î.S Centrul de Metrologie Aplicată și Certificare. În esență, Hotărîrea stabilește măsurile de reformare a sistemului infrastructurii calității, iar regulamentele instituțiilor publice ar fi oportun să fie aprobate separat, deoarece aceste instituții au domenii de activitate diferite.

Aprobarea Regulamentului INM prin Hotărîre de Guvern separată va permite reglementarea clară și aplicarea eficientă și cu ușurință de către instituția publică a propriilor documente statutare precum și va asigura identificarea mai simplă în cadrul organizațiilor regionale și internaționale în domeniul metrologiei ca entitate independentă și recunoscută de către Guvernul Republicii Moldova, avînd propriul pachet de acte de constituire.

Aprobarea cadrului legislativ nou armonizat cu normele europene și anume a Legii metrologiei nr. 19 din 04 martie 2016, elaborarea noului Regulament de organizare și funcționare a INM prin Hotărîre separată va asigura o divizare clară și o uniformitate a aplicării cadrului de reglementare în domeniul metrologiei în scopul funcționării eficiente și durabile a instituției publice INM.

Diferențele dintre noul Regulament al INM și Regulamentul care este în vigoare la momentul dat se referă la:

- funcțiile realizate de către INM, care au fost modificate și ajustate în acord cu regulile și practicile Uniunii Europene și care au fost stabilite în Legea metrologiei nr. 19 din 04 martie 2016;

- identificarea aspectelor ce țin de cooperarea cu organizațiile de profil pe plan regional și nu numai pe plan internațional;

- uniformizarea termenilor aplicați, conform noului cadru legislativ aprobat.

În contextul aducerii în concordanță a actelor normative cu prevederile Legii metrologiei nr. 19 din 04 martie 2016 au fost modificate și completate:

* Hotărîrea Guvernului nr. 690 din 13.11.2009 pentru aprobarea Regulamentului privind organizarea şi funcţionarea Ministerului Economiei, structurii şi efectivului-limită ale aparatului central al acestuia, în partea ce ține de utilizarea termenilor conform Legii metrologiei nr. 19 din 04 martie 2016.
* Hotărîrea Guvernului nr. 996 din 27.12.2012 privind unele măsuri de reformare a sistemului infrastructurii calității, în partea ce ține de abrogare a Anexelor nr. 1 care aprobă Regulamentul de organizare și funcționare a Institutului Național de Metrologie, deoarece acesta urmează să fie aprobat prin Hotărîre de Guvern separată.
* Hotărîrea Guvernului nr. 743 din 11.06.2002 cu privire la salarizarea angajaţilor din unităţile cu autonomie financiară a fost completată cu instituția publică ”Institutul Național de Metrologie”.

Reieșind din cele menționate considerăm necesar aprobarea proiectului de Hotărîre de Guvern cu privire la aprobarea Regulamentului de organizare și funcționare a Institutului Național de Metrologie, în scopul asigurării funcționării eficiente și durabile a instituției publice INM.

**Viceprim-ministru,**

**Ministru Octavian CALMÎC**